POROČILA Z DOGODKOV

Kinološka scena je v zadnjih mesecih nekako le zaživela, spet smo vam postregli z nekaj poročili kinološkega dogajanja. V aktualni številki si lahko preberete štiri različna poročila z razstav pri nas, poročilo s sledarske tekme na Ptuju, reševalci so svoje zapisali o Talanovem memorialu, prav tako so se nam oglasili kraševci, ki so obiskali kmetijsko-živilski sejem Agra 2021, na kocu pa imamo še kratki poročili z rally obedience tekme ter o koncu agility sezone pri nas.

JAMARJI, VSESTRANSKI POMOČNIKI

V okviru predstavitev najstarejših lovskih in športnih klubov so se nam predstavili jamarji. Klub jamarjev so ustanovili 4. marca 1926. Delovanje kluba je mogoče razdeliti v več obdobij, ker je vsako od njih prineslo nekaj novosti in prelomnic, v članku si lahko preberete, kaj je prineslo katero obdobje. Zadnje obdobje je bilo uspešno za člane kluba, vodnike, tekmovalce. Člani kluba so uspešno tekmovali z jazbečarji na tekmah na Madžarskem in v Italiji, kjer so skoraj vsa tekmovanja zaključili z nazivom CACT. To so tradicionalna tekmovanja jazbečarjev v delu v rovu, delu na divje prašiče, vodnem delu in na krvni sledi. V tem zadnjem obdobju je bil klub organizator vsakoletnih državnih ali mednarodnih tekmovanj za jazbečarje in nemške lovske terierje, prav tako pa zadnjih 10 let klub organizira specialne razstave za jazbečarje in terierje. Najbolj odmevna je bila 'specialka' za jazbečarje in nemške lovske terierje na Pragerskem, v okviru Evropske razstave v Celju, leta 2010, s preko 250 prijavljenimi psi.

VELIKI ANGLEŠKI HRT – GREYHOUND

Zgodovina velikega angleškega hrta in njegovih prednikov je zares dolga in bogata, stoletja skrbne in selektivne vzreje pa so eno starejših pasem psov ohranile do današnjih dni. Antični Grki in Rimljani so hrte pripeljali po trgovskih poteh v Evropo, s Kelti pa so prišli tudi na britanski otok, kjer je pasma doživela nov razcvet. V srednjem veku so greyhounde lahko posedovali in z njimi lovili le člani aristokracije in kraljeve družine, kar so določili tudi z zakonom okrog leta 1000, za morebiten uboj greyhounda pa je bila odrejena celo smrtna kazen. Tudi sicer so ti psi pomenili velik statusni simbol, zato so greyhoundi pogosto upodobljeni v umetninah razsvetljenskih umetnikov, pri katerih je portrete naročala visoka družba. V zadnjih desetletjih so z odprtimi mejami tudi v Slovenijo prišli hrti iz irskih in angleških dirkališč. Zaradi kratkih dirkaških karier in velike vzreje za ta namen, številne organizacije po svetu distribuirajo odslužene tekmovalne hrte v posvojitve. Vzreja in populacija t.i. razstavnih oz. rodovniških greyhoundov, ki živijo kot družni psi, pa je, ne samo v Sloveniji, ampak tudi sicer, dokaj majhna, število takšnih psov je ocenjeno na manj kot dvajset.

EVOLUCIJSKA POT OD VOLKA DO PSA

Pes je prva žival v človeški zgodovini, ki je postala udomačena. Je tudi žival, ki je s človekom skozi vso zgodovino sodelovala pri delu in ne preseneča, da je vez med človekom in psom najmočnejša vez medvrstnih odnosov. V tokratnem članku je osvetljen nastanek čudovite poti od volka do psa, v katerem je predstavljeno, zakaj, na kakšen način in kdaj je pes postal človekov najboljši prijatelj.

SENIORJI IN KOGNITIVNO STARANJE

Kognitivno staranje je lahko izziv za lastnike s starajočimi psi. Vsi vemo, da je staranje ljudi in psov multifunkcijski proces, pri katerem upadajo funkcije organov in tkiv, ki jih vidimo. Ne zavedamo pa se, da se hitro starajo tudi možgani. Veliko lažje lahko dokažemo, da kakšen organ ne deluje dobro, s telesnim pregledom ali s krvnimi testi, kot pa da ugotovimo, v kakšnem stanju so možgani našega seniorčka. Lastniki psov vedo, da se vedenje starajočega psa spreminja, a moramo vedeti, da so razlike med normalnim starajočim psom ali pa patološkim staranjem. Da smo seznanjeni o tem, je predvsem dobro za kvalitetno življenje psa in za njegovo zdravje v starejših letih.

S PSOM V PASJO ŠOLO!

Jesen je čas, ko se po poletnem premoru ponovno odprejo vrata pasjih šol. Izbor tečajev in aktivnosti, katerih se lahko udeležite s svojim kosmatincev, je veliko. V nadaljevanju boste našli nekaj predlogov in opisov kinoloških disciplin, preko katerih poglobite svoj odnos s psom in obenem tudi sprostite pasje nagone. Izbira pasje šole ni vedno preprosta. Pri tem moramo biti zelo kritični in izbrati tisto, ki ponuja kakovostne tečaje. Pred izbiro pasje šole se je najboljše pozanimati in kontaktirati več šol ter se nato odločiti, katera nam najbolj ustreza. Seznam vseh kinoloških društev, ki delujejo pod okriljem Kinološke zveze Slovenije, najdete na spletni strani KZS. Zavedati se moramo, da neka pasja šola, ki je sicer najbližje našemu domu, ni nujno najbolj ustrezna za nas. Pri tej odločitvi moramo upoštevati kar nekaj faktorjev, v članku osvetlimo nekaj idej o izbiri primerne šole in aktivnosti.

NEVARNOSTI ZA PSA V JESENSKEM ČASU

Po koncu poletne vročice in po padcu peklenskih temperatur jesen ponuja svež zrak, nežen veter ter neizmerno lepoto zaspanih in barvitih listov. Če ne vse lastnike psov, pa zagotovo vse pse kar vabi na dolge sprehode, potepanja po gozdu in podobne zunanje aktivnosti. Vendar pa ima, tako kot vsak letni čas, tudi jesen svoje zanke, zaradi katerih dodatna previdnost ni nikoli odveč. V članku so opisana najpogostejša tveganja za nevarnosti, ki pestijo pse in njihove lastnike v jesenskem času.

PREVENTIVA JE BOLJŠA KOT KURATIVA

Pomemben korak k zagotavljanju dobrega splošnega počutja naših živali je vsekakor zgodnje prepoznavanje znakov bolečin, čemur smo se natančno posvetili v članku v prejšnji številki. Pa lahko sami pripomoremo k skrbi za našega pasjega spremljevalca, še preden do težav sploh pride? Do bomo lažje razumeli, zakaj je preprečevanje poškodb tako pomembno za dobro počutje našega psa, si oglejmo, kakšni so dolgoročni vplivi različnih poškodb in kroničnih težav na pasje telo.